Diari Oficial de la Generalitat Valenciana


Sumari del DOGV 4193, del 19-02-2002 (2002/1263)

RESOLUCIÓ de 7 de febrer de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Específic 2001 al Conveni de Col·laboració subscrit entre l'Institut de la Dona i la Generalitat Valenciana sobre cooperació en programes i actuacions dirigits específicament a les dones.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4193

Data del DOGV
:   19-02-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/1263


Data del document
:   07-02-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * condició de la dona
    * cooperació administrativa
    * administració central
    * dona

RESOLUCIÓ de 7 de febrer de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Específic 2001 al Conveni de Col·laboració subscrit entre l'Institut de la Dona i la Generalitat Valenciana sobre cooperació en programes i actuacions dirigits específicament a les dones. [2002/Q1263]
  
Subscrit, després de la tramitació prèvia reglamentària, entre la Generalitat Valenciana i l'Institut de la Dona del Ministeri de Treball i Afers Socials, el 31 d'octubre de 2001, el Conveni Específic 2001 al Conveni de Col·laboració subscrit entre l'Institut de la Dona i la Generalitat Valenciana sobre cooperació en programes i actuacions dirigits específicament a les dones, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0035/2002, i que figura com a annex d'aquesta resolució.
  
València, 7 de febrer de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni Específic 2001 al Conveni de Col·laboració subscrit entre l'Institut de la Dona i la Generalitat Valenciana sobre cooperació en programes i actuacions dirigits específicament a les dones.
  
Madrid, 31 d'octubre de 2001
  
Es reuneixen
  
D'una part, el senyor Rafael Blasco Castany, conseller de Benestar Social, nomenat titular de la Conselleria de Benestar Social pel Decret 6/2000, de 22 de maig, del president de la Generalitat Valenciana, en nom i representació del Govern Valencià, d'acord amb l'autorització concedida per Acord del Govern Valencià, de data 5 d'octubre de 2001, conformement a l'article 21.f de la Llei 5/1983, de 30 de desembre, del Govern Valencià i l'article 54 bis del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
  
I d'una altra part, la senyora Pilar Dávila del Cerro, directora general de l'Institut de la Dona (Ministeri de Treball i Afers Socials), nomenada mitjançant Reial Decret 148/2000, de 2 de febrer (BOE número 21, de 5 de febrer del 2000), en nom i representació de l'esmentat organisme autònom (Reial Decret 758/1996, de 6 de maig; Reial Decret 839/1996, de 10 de maig; Llei 16/1983, de 24 d'octubre; Reial Decret 774/1997, de 30 de maig) i, en virtut d'allò establit en l'article 6.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, de 13 de gener, de modificació de l'anterior.
  
Ambdues parts es reconeixen mútua capacitat per a obligar-se i convenir
  
Manifesten
  
Primer
  
Que aquest conveni específic es fonamenta en el Conveni de Col·laboració subscrit el 9 de juliol de 1990 per a portar a terme conjuntament programes i actuacions dirigits a les dones entre l'Institut de la Dona i la Conselleria de Cultura, Educació i Ciència de la Generalitat Valenciana, com a organismes competents en matèria de polítiques per a les dones.
  
Que en l'actualitat per Decret 138/2000, de 12 de setembre, pel qual es regula el Reglament Orgànic de la Conselleria de Benestar Social, en el nivell directiu del qual s'enquadra la Direcció General de la Dona, se li atribueix les competències necessàries per a fer efectiu el principi d'igualtat de l'home i de la dona, en l'àmbit territorial de la Comunitat Valenciana.
  
Per això, correspon a l'actual Conselleria de Benestar Social, exercir les atribucions que té conferides en matèria de dona per a donar compliment als compromisos que es deriven de l'esmentat conveni.
  
Segon
  
Que d'acord amb el que estableix la clàusula segona del Conveni de Col·laboració subscrit el 9 de juliol de 1990, els programes que es portaran a terme en l'exercici de 2001, i que es reflecteixen en aquest conveni específic, són conformes amb la proposta elaborada per la comissió de seguiment, en reunió que va tenir lloc el dia 1 de març del 2001.
  
Tercer
  
Ambdues parts, declaren que per a la realització dels programes que inclou aquest conveni específic, hi ha crèdit suficient per al present exercici econòmic en la Llei de Pressupostos Generals de l'estat i en la Llei de Pressupostos de la Comunitat Valenciana.
  
Quart
  
Que l'article 6, apartat u, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, habilita l'administració general de l'estat i als òrgans de govern de les comunitats autònomes, per a realitzar convenis de col·laboració entre si, i en l'àmbit de les seues respectives competències; i l'article 3, apartat u, lletra c), del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, exclou de l'àmbit d'aplicació de la llei esmentada, els convenis de col·laboració que realitze l'administració general de l'estat o els seus organismes autònoms amb les comunitats autònomes.
  
Conseqüentment, l'administració general de l'estat, a través de l'organisme autònom Institut de la Dona i l'administració autonòmica de la Comunitat Valenciana, a través de la Conselleria de Benestar Social, estan habilitats per a la subscripció d'aquest conveni específic, el qual quedarà fora de l'àmbit d'aplicació del Text Refós de la Llei de Contractes de les Administracions Públiques, aprovat per Reial Decret Legislatiu 2/2000, de 16 de juny, excepte per a la resolució dels dubtes i de les llacunes que s'hi pogueren presentar, en aquest cas seran d'aplicació els principis de dit reial decret legislatiu.
  
Cinqué
  
Que per al compliment de les finalitats d'interés general i social la consecució del qual té encomanada l'administració general de l'estat, l'Institut de la Dona del Ministeri de Treball i Afers Socials, té interés i es fa necessària la col·laboració amb la Conselleria de Benestar Social, a través de la Direcció General de la Dona de la Comunitat Valenciana per a desenvolupar els projectes que més endavant es ressenyen.
  
Per tot allò manifestat i en virtut del que disposa l'article 6 de la Llei de Règim Jurídic de les Administracions Públiques i del Procediment Administratiu Comú i de la clàusula segona del conveni subscrit el dia 9 de juliol de 1990, ambdues parts acorden subscriure aquest conveni específic, que es regirà per les següents clàusules:
  
Primera. L'administració general de l'estat i la Comunitat Valenciana realitzaran en el 2001, els següents programes seleccionats de comú acord:
  
1. Estades de temps lliure per a dones soles amb filles i fills menors, exclusivament al seu càrrec.
  
Aquest programa va dirigit a dones soles amb filles i fills menors, exclusivament al seu càrrec, en situació de precarietat econòmica i social, i es realitzarà en el segon semestre de 2001, en una localitat costera.
  
Consistirà en l'estada durant 10 dies en règim de pensió completa, amb activitats complementàries, tant per a les mares com per a les seues filles o fills.
  
1.1 L'administració general de l'estat, a través de l'Institut de la Dona, s'obliga a:
  
- Convocar la concessió de les estades de temps lliure que serà publicada en el Boletín Oficial del Estado.
  
- Contractar els serveis d'allotjament, manutenció, pòlissa de assegurança, organització de l'acte de clausura i transport a aquest.
  
- Subministrar divers material de propaganda, relacionat amb el programa.
  
- Resoldre a proposta de la Conselleria de Benestar Social, a través de la Direcció General de la Dona, les sol·licituds presentades.
  
1.2 La Conselleria de Benestar Social, a través de la Direcció General de la Dona, s'obliga a:
  
- Difondre la convocatòria.
  
- Rebre les sol·licituds.
  
- Contractar el transport de trasllat de les persones beneficiàries i de les monitores.
  
- Contractar les monitores.
  
- Elaborar proposta de concessió de les beneficiàries, a través de la comissió corresponent, i elevar proposta a la directora general de l'Institut de la Dona, almenys amb set dies d'antelació a la data de l'inici de les estades.
  
- Realitzar una memòria de les estades en finalitzar el programa, en un termini màxim de dos mesos.
  
1.3 Condicions econòmiques:
  
L'Institut de la Dona cobrirà les despeses d'allotjament, manutenció, pòlissa d'assegurança, organització de l'acte de clausura i transport en autocar al còctel, si procedira desplaçar-se, de les dones, de les o els menors i les monitores de tot el programa. L'import total per aquests conceptes ascendeix a cinquanta-quatre milions dos-centes mil pessetes (95.960.740 PTA), i serà distribuït proporcionalment pel nombre total de persones beneficiares, tot incloent-hi les monitores de les comunitats autònomes que participen en el programa.
  
La Conselleria de Benestar Social, a través de la Direcció General de la Dona, correrà amb les despeses de transport pel trasllat de les persones beneficiàries des del lloc de procedència a la destinació i viceversa, material per a activitats i el pagament de les monitores, tot aportant per aquest concepte un import màxim de tres milions cinc-centes vint-i-cinc mil pessetes (3.525.000 PTA), amb les excepcions que es recullen en el paràgraf tercer.
  
A les persones beneficiàries se'ls entregarà divers material divulgatiu relacionat amb el programa. Aquest servei i el seu trasllat als hotels on estiguen hostatjades o hostatjats serà contractat per l'Institut de la Dona. De l'import total de la despesa d'aquest concepte, l'Institut de la Dona aportarà la quantitat de vuit-centes mil pessetes (800.000 PTA) que serà distribuïda proporcionalment amb el nombre de dones entre les comunitats autònomes que participen en el programa.
  
De la seua banda, la Conselleria de Benestar Social, a través de la Direcció General de la Dona, aportarà per aquest concepte un import màxim de dues-centes cinquanta mil pessetes (250.000 PTA). Les quantitats que corresponguen aportar seran abonades directament per cada organisme a l'empresa subministradora.
  
2. Formació per a dones.
  
2.1 Accions.
  
Com en anys anteriors, l'Institut de la Dona promourà accions formatives dirigides a col·lectius de dones i a professionals de diversos sectors, durant aquest exercici, amb la col·laboració dels organismes d'igualtat de les comunitats autònomes, tot incloent-hi la Conselleria de Benestar Social, a través de la Direcció General de la Dona.
  
2.2 Objectius.
  
Els objectius que es pretenen aconseguir del programa, entre d'altres, són millorar la qualificació, adaptar la formació a les necessitats del mercat de treball, diversificar la formació i proporcionar formació especialitzada.
  
2.3 Cursos.
  
D'aquest programa es portaran a terme els cursos següents :
  
a) Cursos dirigits a dones desocupades (NOVA), l'objectiu dels quals entre d'altres, és el de facilitar la seua inserció laboral, adaptant la formació a les necessitats del mercat de treball.
  
b) Un curs en col·laboració amb l'Escola d'Organització Industrial (EOI), per a suport a les dones emprenedores per a la creació de la seua empresa.
  
2.4 Organització.
  
Ambdues parts, aportaran els mitjans personals, materials i financers necessaris per a la realització dels cursos.
  
2.5 Condicions econòmiques.
  
Per a la realització d'aquest programa, l'Institut de la Dona aportarà la quantitat global de 239.272.888 pessetes, per als cursos de l'apartat a) i 43.558.052 de pessetes, per als cursos de l'apartat b), que seran impartits a les persones beneficiàries de les comunitats autònomes que participen en el programa. L'Institut de la Dona cobrirà les despeses d'organització i d'execució dels cursos que s'impartisquen a la Comunitat Valenciana.
  
3. Programa de Lluita contra la Violència de Gènere.
  
El greu problema social que constitueix la violència de gènere contra les dones, determina la necessitat de seguir treballant, mitjançant la realització de programes i d'activitats conjuntes, per a aconseguir la seua eliminació.
  
Les finalitats que es persegueixen amb la realització d'aquest programa són:
  
a) Continuar amb les accions de sensibilització a la població en el seu conjunt.
  
b) Informar i formar les o els professionals que relacionats amb la violència de gènere (sanitari, social, jurídic, judicial i forces de seguretat).
  
Per a aconseguir aquestes finalitats, es portaran a terme les accions següents :
  
3.1 Material gràfic per a una campanya de sensibilització.
  
Disseny d'una nova imatge de material gràfic imprés, elaboració i impressió de material divulgatiu i emissió de falques radiofòniques per a continuar amb campanya de sensibilització i prevenció dirigit a la societat en general i a la població femenina en particular.
  
El material imprés estarà constituït per tríptics, cartells i targetes gràfiques que es divulgarà durant tot l'exercici en l'àmbit territorial de la comunitat autònoma.
  
El cost total ascendeix a tres milions de pessetes (3.000.000 PTA), dels quals l'Institut de la Dona aportarà cinc-centes mil pessetes (500.000 PTA) i la Conselleria de Benestar Social, a través de la Direcció General de la Dona aportarà la quantitat de dos milions cinc-centes mil pessetes (2.500.000 PTA). Ambdues quantitats serviran conjuntament per a cobrir les despeses que es deriven de l'execució del programa.
  
3.2 Campanya televisiva sobre violència.
  
Realitzar una campanya de sensibilització ciutadana en l'exercici de 2001.
  
L'Institut de la Dona facilitarà una còpia de l'anunci publicitari que té elaborat en castellà en el suport tècnic que la Conselleria de Benestar Social indique, per a la seua posterior difusió.
  
L'anunci publicitari haurà d'emetre's en la forma original i únicament podrà modificar-se la locució per a traduir-la al segon idioma oficial de la comunitat autònoma i per a incloure el logotip de l'organisme autonòmic emissor. Abans de procedir a la seua emissió, serà necessària la supervisió de l'Institut de la Dona sobre la versió resultant.
  
El cost total ascendeix a quatre milions de pessetes (4.000.000 PTA), dels quals l'Institut de la Dona aportarà la quantitat de dos milions de pessetes (2.000.000 PTA) i la Conselleria de Benestar Social, a través de la Direcció General de la Dona aportarà la quantitat dos milions de pessetes (2.000.000 PTA), ambdues quantitats serviran conjuntament per a cobrir les despeses necessàries per a la realització de la campanya, incloent-hi totes les despeses originades per la postproducción de l'anunci: nova locució en idioma autonòmic, nova cartel·la amb els logotips, així com els drets d'imatge que comprenen la nova emissió.
  
4. Programa de Formació sobre Violència de Gènere.
  
Col·laborar conjuntament en la realització d'aquest programa, per a aconseguir els objectius que es persegueixen, que consisteixen a:
  
- Donar a conéixer el greu problema que pateixen les dones víctimes de violència, les seues conseqüències socials i emocionals.
  
- Oferir pautes d'actuació des dels diferents enfocament professionals.
  
- Potenciar el contacte personal entre les o els diferents professionals que intervenen en l'atenció d'aquest col·lectiu de dones.
  
4.1 Cicle de seminaris sobre violència de gènere.
  
Tindran lloc seminaris en 10 localitats de la Comunitat Valenciana, durant tot l'exercici de 2001.
  
Aquests seminaris van dirigits a professionals dels serveis socials municipals, centres de salut, policia local, forces de seguretat de l'estat, personal sanitari, psicòlogues o psicòlegs.
  
La duració serà de cinc hores i seran impartits per treballadores socials, psicòlogues, advocades, metgessa o metge forense; jutge, policia nacional i local.
  
Per a la realització d'aquest programa, el cost total ascendeix a la quantitat de quatre milions de pessetes (4.000.000 PTA), dels quals l'Institut de la Dona aportarà la quantitat de dos milions de pessetes (2.000.000 PTA) i la Conselleria de Benestar Social, a través de la Direcció General de la Dona, aportarà la quantitat de dos milions de pessetes (2.000.000 PTA). Ambdues quantitats serviran conjuntament per a cobrir les despeses necessàries per a la realització dels seminaris.
  
Ambdues parts, aportaran els mitjans personals, materials i tècnics necessaris per a la seua realització.
  
4.2. Cursos de formació per a professionals de l'àmbit sanitari.
  
Es realitzaran sis cursos de formació en aquest exercici, tres a València, dos a Alacant i un a Castelló, dirigit a professionals de l'àmbit sanitari en matèria de maltractaments físics i/o psíquics.
  
Per a la realització del programa, el cost total ascendeix a sis milions de pessetes (6.000.000 PTA) dels quals l'Institut de la Dona aportarà la quantitat de quatre milions de pessetes (4.000.000 PTA) i la Conselleria de Benestar Social, a través de la Direcció General de la Dona aportarà la quantitat de dos milions de pessetes (2.000.000 PTA). Ambdues quantitats serviran conjuntament per a cobrir les despeses necessàries per a la realització dels cursos.
  
Ambdues parts, aportaran els mitjans personals, materials i tècnics necessaris per a la seua realització.
  
Segona. En el cas que el cost dels programes 3 i 4 fóra superior a l'estipulat, l'Institut de la Dona únicament aportarà la quantitat a què s'obliga en cada programa o si el cost total fóra inferior a l'estipulat, la baixa repercutirà proporcionalment en les quantitats que correspon aportar a aquests dos organismes.
  
Tercera. Totes les quantitats que corresponga aportar a l'Institut de la Dona, seran abonades a la firma d'aquest conveni.
  
La Conselleria de Benestar Social, a través de la Direcció General de la Dona, haurà d'acreditar que l'import total dels programes 3 i 4 ressenyats en la clàusula segona, ha sigut destinat al compliment del seu objecte, mitjançant certificat del responsable de la comptabilitat de l'organisme amb el vistiplau del interventor o interventora de la conselleria.
  
En aquest sentit, totes les actuacions que cal realitzar en el marc d'aquest conveni, hauran de justificar-se abans del 30 de novembre del 2001.
  
L'Institut de la Dona, una vegada firmat el conveni, acceptarà, en l'acreditació de les despeses, les que s'hagen realitzat per al desenvolupament de les activitats compromeses, abans de la data de la firma d'aquest document sempre que s'hagen emés en l'exercici pressupostari corrent i emparen actuacions encaminades a assegurar el correcte compliment dels acords aconseguits.
  
Quarta. Les quantitats que corresponga aportar a l'Institut de la Dona, aniran a càrrec del pressupost de despeses de l'organisme per al 2001, a les següents aplicacions:
  
- Programes 2.3.b), 3 i 4: aplicació pressupostària 63.543.280K.651.05.
  
- Programa 1, 2.3.a): aplicació pressupostària 02.486.488C.629.91.
  
Totes les quantitats que correspon aportar a la Conselleria de Benestar Social, a través de la Direcció General de la Dona, que en total sumen la quantitat de dotze milions dues-centes setanta-cinc mil pessetes (13.248.112 PTA), aniran a càrrec del pressupost de despeses de l'organisme per al 2001, a les següents aplicacions:
  
- Programes 1
  
16.04.36 3765 451.10 225.80.
  
27.85.77.1107 534.10 232.10.
  
16.04.28 8403 309.10 223.80.
  
- Programes 3 i 4
  
16.04.22 5446 601.10 228.20.
  
16.04.59 4642 297.10 225.80.
  
Cinquena. En tot el material imprés, així com en la difusió que es faça dels programes, haurà de constar la col·laboració d'aquests dos organismes i figurar expressament els seus logotips.
  
Sisena. El seguiment dels programes tal com estableix la clàusula quarta del Conveni Marc vigent, correspondrà a la comissió de seguiment.
  
A més, la Conselleria de Benestar Social, a través de la Direcció General de la Dona, es compromet a entregar a l'Institut de la Dona una memòria de les activitats realitzades en l'execució del conveni.
  
Setena. Aquest conveni específic produirà efectes a partir de la seua firma i tindrà vigència fins al compliment del seu objecte i de les obligacions de cadascuna de les parts, tenint sempre com a data límit el 30 de novembre del 2001, tot incloent l'obligació de l'acreditació econòmica dels programes per part de la Conselleria de Benestar Social, a través de la Direcció General de la Dona.
  
Ambdues parts, de comú acord, podran prorrogar la vigència d'aquest conveni específic, quan siga necessari continuar amb l'execució d'algun o d'alguns dels programes que no s'han conclòs en el termini inicialment pactat, sempre que es condicione a la prèvia existència de crèdit adequat i suficient i així s'acorde amb anterioritat a la data d'expiració d'aquest conveni.
  
Huitena. L'incompliment de les clàusules d'aquest conveni per qualsevol de les parts, serà causa de la seua extinció, sense perjuí del que estableix la clàusula següent.
  
L'incompliment per part de l'Institut de la Dona, determinarà per a aquest el pagament dels danys i perjuís que per tal causa s'irroguen a l'altra part. L'incompliment per part de la Conselleria de Benestar Social, a través de la Direcció General de la Dona, determinarà per a aquesta l'obligació de restituir a l'Institut de la Dona les quantitats que s'hagueren percebut injustificadament i la d'indemnitzar els danys i perjuís ocasionats.
  
En ambdós casos es respectaran, els drets adquirits pels tercers, de bona fe.
  
També serà causa de resolució, el mutu acord i la impossibilitat sobrevinguda de complir les activitats descrites.
  
Novena. Aquest conveni té naturalesa administrativa; es regirà per les estipulacions contingudes en ells, i en allò previst en aquestes, així com per a la resolució dels dubtes que pogueren presentar-se, pels principis del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques.
  
Atesa la naturalesa juridicoadministrativa d'aquest conveni, l'ordre jurisdiccional contenciós administratiu serà el competent per a resoldre les qüestions litigioses que pogueren suscitar-se entre les parts durant l'execució d'aquest.
  
I, estant conformes ambdues parts amb el contingut d'aquest, el firmen en tres exemplars i a un sol efecte, al lloc i en la data amunt indicats.
  
El conseller de Benestar Social:
  
Rafael Blasco Castany.
  
La directora general de l'Institut de la Dona:
  
Pilar Dávila del Cerro.